# Axel Jensen

### Fra Wikipedia, den frie encyklopedi

Axel Jensen. © Robert E. Haraldsen

Axel Jensen (født 12. februar 1932, død 13. februar 2003) var en norsk forfatter. Fra 1957 til 2002 gav han ut en rekke romaner og andre bøker.

Jensen er oversatt til tysk, engelsk, nederlandsk, fransk, italiensk, dansk og finsk. I et par tilfeller skrev han manuskript på engelsk, som så ble oversatt og utgitt på norsk.

## [rediger] Biografi

Jensen ble født i Trondheim. Han debuterte på eget forlag i Oslo i 1955 med boken Dyretemmerens kors, men brente hele opplaget.

### [rediger] Marianne og Leonard Cohen

Fra 1958 bodde han og ektefellen, Marianne (senere Ihlen), på den greske øya Hydra. Han var venn av den canadiske poeten og forfatteren Leonard Cohen. Axel Jensen innledet et forhold til Cohens venninne Lena, og Cohen bodde etter bruddet sammen med Marianne på Hydra i mange år. Det er en utbredt oppfatning at Jensen baserte figuren Lorenzo i romanen Joacim etter ham, men han skal ha fortalt Cohen at Lorenzo var modellert etter den svenske forfatteren Göran Tunström.

### [rediger] Fredrikstad

Etter hvert kom Axel Jensen tilbake til Norge og til Fredrikstad. En engelsk poet og psykologistudent ved navn Noel Cobb kom for å intervjue ham. Et forhold oppstod mellom samboer Lena og Noel. Axel forlot paret og reiste til London. (Livet sett fra Nimbus, se bibliografi).

### [rediger] London, R. D. Laing, Kingsley Hall

Jensen var dypt deprimert etter bruddet med Lena. I London traff han blant andre psykiateren R. D. Laing på institusjonen Kingsley Hall. Laing ble en nær venn. Han kom seinere ofte på besøk til Axel og Pratibha Jensen om bord i skuta deres.

### [rediger] Stockholm, Vaxholm og seilskuta «S/Y Shanti Devi»

I forbindelse med en miljøkonferanse i Stockholm i 1972 traff han Pratibha, som han giftet seg med i India. De bodde en tid i Vaxholm utenfor Stockholm og kjøpte en gammel fraktskute som de omdøpte til «Shanti Devi», Fredens gudinne (navnet til Pratibhas mor).

Etter restaurering og ved hjelp av entusiasme og gode venner i besetningen – bl.a. kommandørkaptein Sven O. Kviman, lege Gun Sandahl og maskinist og visesanger Robert E. Haraldsen – satte de ut fra Stockholm med kurs for England, og kom i 1984 til Oslo etter en strabasiøs reise. (Se Livet sett fra Nimbus.)

### [rediger] Oslo Internasjonale Poesifestival

Da Axel Jensen kom til Oslo, traff han sin gamle venn forfatteren Olav Angell og ble styreformann i et omfattende felles prosjekt, Oslo Internasjonale Poesifestival (OIPF) i 1985 og 1986.

### [rediger] Ålefjær

10. august 1990 satte «Shanti Devi» kurs for Ålefjær utenfor Kristiansand. Axel og Pratibha bosatte seg i en hundre år gammel skolestue og solgte senere skuta når Axel ble syk.

### [rediger] Salman Rushdie

Han engasjerte seg sterkt i Salman Rushdie-saken og skrev artikler og ytringer om den (samlet i Den øredøvende stillheten) samt essayet Gud leser ikke romaner.

### [rediger] Sykdommen ALS

I de siste 10 år av livet var Axel Jensen fysisk sterkt hemmet av sykdommen ALS, amyotrofisk lateral sklerose. Han ble gradvis lammet, mistet til slutt alle motoriske evner, og den siste tiden lå han i respirator i sitt hjem uten verken å kunne skrive eller snakke. Han førte også en hard kamp mot «helsemaskineriet» for retten til å pleies i sitt hjem. Jensen skrev om dette i artikkelsamlingen Pasienten i sentrum (Rapport fra Nimbus). Før helsevesenet gav ham hjelpen han trengte hjemme, ble det samlet inn private midler for pleien. Hans gode venner bidrog sterkt til dette fondet.

Bemerkelsesverdig nok klarte han å fullføre flere prosjekter i denne vanskelige perioden. Ved hjelp av bl.a. venn og medhjelper Eric Delanouë utkom boken Guru – glimt fra Gurdjieffs verden. Pratibha brukte all energi på å pleie sin mann helt til det siste. Axel Jensen døde i Ålefjær.

## [rediger] Bibliografi

(utgitt av Cappelen der annet ikke er angitt)

### [rediger] Romaner

- 1955: Dyretemmerens kors (eget forlag, supprimert av forfatteren)
- 1957: Ikaros – ung mann i Sahara (ny utgave illustrert av Frantz Widerberg på JM Stenersens Forlag 1999)
- 1959: Line (filmatisert 1961)
- 1961: Joacim
- 1965: Epp (ny utgave 2002)
- 1974: Mor India
- 1978: Junior, eller Drømmen om pølsefabrikken som bibliotek
- 1979: Senior
- 1992: Lul
- 1995: Og resten står skrivd i stjernene, illustrert av Pushwagner
- 1998: Jumbo

### [rediger] Annet

- 1974: Onalila – en liten østvestpoesi
- 1978: Blodsband, selvbiografi, utgitt på svensk (oversatt av Jan Verner-Carlsson)
- 1979: Tago, science fiction-collage, tegninger av Per Ekholm
- 1993: Trollmannen i Ålefjær (Axel Jensen om Axel Jensen) av Jan Christian Mollestad
- 1994: Det kollektive eventyr, «en bok om Norge, Europa og EU», redaktør (Aschehoug)
- 1994: Gud leser ikke romaner (En vandring i Salman Rushdies verden), essay, oversatt til fransk av Knut Sverre
- 1995: Doktor Fantastisk, tegneserie, tegnet av Tore Bernitz Pedersen
- 1997: Den øredøvende stillheten, artikler
- 1998: Pasienten i sentrum (Rapport fra Nimbus) og Pasienten i periferien, artikler
- 1998: En mann for sin hatt: Alfred Jarry (1873–1907), illustrert av Per og Gisela Ekholm (Forlaget Geelmuyden.Kiese)
- 2002: Livet sett fra Nimbus, selvbiografi i samarbeid med Petter Mejlænder (Spartacus Forlag)
- 2002: Guru – glimt fra Gurdjieffs verden, i samarbeid med Eric Delanouë

## [rediger] Priser og utmerkelser

- 1965: Abraham Woursells internasjonale litteraturpris for Epp
- 1992: Cappelenprisen for Lul
- 1994: Norsk PENs Ossietzky-prisen for Gud leser ikke romaner
- 1996: Fritt Ords honnørpris
- 1996: Natt&Dags «årets beste bok»-pris for Og resten står skrivd i stjernene

## [rediger] Festivaler i Axel Jensens ånd

- Protestfestivalen i Kristiansand er et program i Axel Jensens, Jens Bjørneboes og Henrik Wergelands ånd.
- Oslo Internasjonale Poesifestival var preget av Axel Jensen og hans visjoner.

## [rediger] Se også

- Georges Ivanovich Gurdjieff

## [rediger] Kilder

- BIBSYS (NTNU)
- Alf van der Hagen: «Livet på Dumpen» i Dialoger 2: Åtte forfattersamtaler (Forlaget Oktober 1996)
- Axel Jensen – forfatteren (eget hjemmeområde)

## [rediger] Eksterne lenker

- Axel Jensen – forfatteren (offisiell hjemmeside)

- NRK: Lydfiler med Axel Jensen
- Axel Jensen i Cappelen Forlag
- Axel Jensen i NRK Forfatter
- Axel Jensen i Dagbladet Forfatter
- Axel Jensen i Aftenposten Alex

Forrige vinner: Paal-Helge Haugen | Vinner av Cappelenprisen (1992) | Neste vinner: Erik Bye og Tor Bomann-Larsen

Hentet fra «http://no.wikipedia.org../../../a/x/e/Axel_Jensen_b7d2.html»

Kategorier: Norske forfattere | Vinnere av Cappelenprisen | Fødsler i 1932 | Dødsfall i 2003

##### Views

- Artikkel
- Diskusjon
- Nåværende versjon

##### prosjektrelatert

- Hjelp
- Ny bruker?
- Prosjektportal
- Last opp fil
- Tinget

##### Søk

##### Andre språk

- English
- Norsk (nynorsk)
- Svenska